Tavi Nirk, PhD (tehnikateadused), Tallinna Tehnikaülikooli emeriitdotsent, rahvaalgatusliku liikumise Õiguslik Tasakaal asutajaliige, Eesti Keskerakonna sotsiaal- ja rahvastikupoliitika töörühma liige, sundüürnik Tallinn-Nõmmel, sünd. 1936
Eesti Keskerakond kui Eestimaa Rahvarinde aadete kandja on omandireformi algusest peale mõistnud varade tagastamisega elamute osas tekkinud olukorra lubamatust õigusriigis ja läbi aastakümnete taotlenud õiglust ning õiguslikult tasakaalustatud lähenemist. Tallinna linnas on suudetud paljugi ette võtta, kergendamaks sundüürnike olukorda. Kuid viimastel aastatel paraku enam mitte! Riigivõimude apaatsust tekkinud probleemide suhtes näeme aga juba alates seaduste vastuvõtmisest Toompeal, kui kogu asjade tegelik korraldamine pandi kohalike omavalitsuste kohustuseks.
Nüüd on alanud erakondades ettevalmistused 2023.a. kevadisteks Riigikogu uue koosseisu valimiseks. Näiteks Erakonna Isamaa volikogu kinnitas juba varakevadel riigikogu valimiste programmi lähtealused, kus kavatsetakse suurejooneliselt suunata raha eestluse elujõulisusesse. (Isamaa valimisplatvorm: miljard lisaeurot aastas. – Õhtuleht, 5.04.2022)
Meie erakonna vastavad töörühmad tegutsevad samuti, panemaks kokku jõulist kava elanike huvide kaitsel, et siis valimistel jälle valijate toetus pälvida. Sotsiaalpoliitilised küsimused on selleks eriti tundelised. Läbi aastakümnete praktiliselt ilma riigi toeta ja isegi pigem ignoreerimise oludes kulgenud sundüürnikele tekitatud majandusliku ja moraalse kahju heastamise teema on kahtlemata üks fundamentaalsemaid meie ühiskonnas. Kordan siinkohal, et Tallinnas on Keskerakonna valitsemise ajal selles osas kohaliku omavalitsuse võimaluste piires paljugi tehtud, kuid mitte enam viimastel aastatel. Sellele juhib tähelepanu ka kolleeg Vello Rekkaro ja loetleb konkreetseid võimalusi linnavalitsuse ametnikele vastavate rakenduslike dokumentide ja protseduuride teostamiseks. (Vello Rekkaro, Poliitikud räägivad ja ametnikud – tegutsevad, või ei tegutse! – Kesknädal 10.06.2022) https://kesknadal.ee/2022/06/10/poliitikud-raagivad-ja-ametnikud-tegutsevad-voi-ei-tegutse/
Kui vaadata meie erakonna varasemate aastate programmilisi dokumente selle teema osas, siis näiteks valimisplatvormis Riigikogu XII koosseisu valimistel ”Eesti inimkeskseks” oli alajaotuses ”Perekond ja kodu” kirjas: ”Alustame tagastatud majades elanud ja elavatele üürnikele tekitatud moraalse ja materiaalse ülekohtu kompenseerimist riigi tasemel.”
Valimisplatvormis Riigikogu XIV koosseisu valimistel 2019.a. ”Õiglane Eesti kõigile!” tõdeti: ”Mõne aastaga pole võimalik tasa teha aastakümnete jooksul kuhjunud ebavõrdsust ja ebaõiglust. Riigikogu 2019 valimistel seisab Eesti ees põhimõtteline valik – edasi või tagasi? Kas liigume edasi õiglasema, tugevama ja hoolivama riigi suunas või läheme tagasi igaüks iseenda eest mõtteviisi juurde, kus riigi tugi jõudis vaid vähesteni. Keskerakond soovib ehitada tugevat, hoolivat ja kasvava rahvaarvuga Eesti riiki. Õiglast riiki, kes hoiab kõiki oma inimesi, mitte ei vastanda siinseid kogukondi. Riiki, kes seisab igaühe heaolu ja võrdsete võimaluste eest. Riiki, kes ei jäta kedagi maha. Sellist riiki on võimalik ehitada ainult üheskoos pingutades ning üksteisele toetudes.”
Kohalike omavalitsuste valimisel 2021.a. oli Keskerakonna platvormi ”Õige käik!” 3. alajaotuses ”Sotsiaalselt tasakaalus Eesti” p. 6 sõnastatud konkreetne ülesanne kohalikele omavalitsustele: ”Heastame omandireformi käigus sündinud ebaõigluse inimestele, kes ei saanud erastada oma koduks olevat elamispinda ja pidid selle loovutama ilma kompensatsioonita.”
Kohane on sarnane ülesanne anda nüüd meie poolt eelseisvatel valimistel ka Riigikogu uuenevale koosseisule. Hea oleks, kui Keskerakonna edu Riigikogu valimistel 2023.a. märtsikuus saaks seekord toetuda juba ka tegelikele tulemustele sundüürnike kui tänaseks üldjuhul 30 aastat vanemate ja eakate elanike eluolu parendamisesse nt Tallinnas, kus meil peaks ju selleks võimalused olema!